Anna Caspari Agerholt
Store norske leksikon,Samfunn,Inkludering og rettigheter,Likestilling og diskriminering,Kvinnebevegelse,Kvinnebevegelsen i Norge
Anna Caspari Agerholt (1892-1943) var en norsk kvinnesakskvinne. Hun tok examen artium ved Hamar katedralskole i 1909, og ble cand. philol. med hovedfag i historie fra Universitetet i Oslo i 1917.
Karriere Etter å ha arbeidet som lektor ved høyere skoler på Lillehammer og i Oslo, ble hun fra 1925 lærer i sosialhistorie og norsk ved Norske Kvinners Nasjonalråds sosiale kurser. Hun var leder for disse ettårige kursene fra 1931, og var dermed ansvarlig for den eneste utdannelsen i Norge for kvinner som ønsket å utdanne seg i sosialt arbeid. Agerholt var formann i Norske Kvinnelige Akademikeres Landsforbund mellom 1932 og 1934, i perioder sekretær for Norske Kvinners Nasjonalråd. Hun deltok også ved flere internasjonale kvinnesakskongresser, og hadde kontakter blant ledende internasjonale kvinnesakskvinner. Anna Caspari Agerholt forfattet en rekke bøker og artikler, både om historiske og litterære emner. Det mest betydningsfulle verket er imidlertid Den norske kvinnebevegelsens historie, som ble utgitt første gang i 1937. Denne boken er regnet for å være den første kvinnehistoriske fremstilling som er skrevet av en forfatter med universitetsutdannelse. Les mer i Store norske leksikon Anna Caspari Agerholt i Norsk biografisk leksikon Stemmerett for kvinner i Norge Kvinners rettigheter i Norge 1913-1940 Eksterne lenker Den norske kvinnebevegelsens historie av Anna Caspari Agerholt, fritt tilgjengelig hos nb.no